2005E0190 — ET — 17.10.2006 — 002.001

Käesolev dokument on vaid dokumenteerimisvahend ja institutsioonid ei vastuta selle sisu eest

Muudetud:









▼B

NÕUKOGU ÜHISMEEDE 2005/190/ÜVJP,

7. märts 2005,

Euroopa Liidu integreeritud õigusriigimissiooni EUJUST LEX kohta Iraagis







EUROOPA LIIDU NÕUKOGU, võttes arvesse Euroopa Liidu lepingut, eriti selle artiklit 14, artikli 25 kolmandat lõiku, artiklit 26 ja artikli 28 lõiget 3, ning arvestades järgmist: (1) Euroopa Liidu eesmärgiks on turvaline, stabiilne, ühtne, jõukas ja demokraatlik Iraak, mis annab positiivse panuse piirkonna stabiilsusesse. EL toetab Iraagi rahva ja Iraagi vahevalitsuse jõupingutusi Iraagi majanduslikul, sotsiaalsel ja poliitilisel ülesehitamisel Ühendatud Rahvaste Organisatsiooni Julgeolekunõukogu 8. juuni 2004. aasta resolutsiooni nr 1546 rakendamise raames. (2) Euroopa Ülemkogu tervitas 5. novembril 2004 ühist teabekogumismissiooni võimaliku integreeritud politsei- ja õigusriigioperatsiooni ning tsiviiladministratsiooni missiooni läbiviimiseks Iraagis ning arutas selle aruannet. Euroopa Ülemkogu tunnustas kriminaalkohtusüsteemi tugevdamise tähtsust kooskõlas õigusriigi põhimõtte, inimõiguste ja põhivabaduste austamisega. Ülemkogu märkis Iraagi võimude soovi, et EL oleks Iraagis aktiivsemalt tegev, ning et kriminaalkohtusektori tugevdamine vastaks Iraagi vajadustele ja prioriteetidele. (3) Euroopa Ülemkogu nõustus, et EL saaks tõhusalt kaasa aidata Iraagi ülesehitamisele ja stabiilse, turvalise ja demokraatliku Iraagi tekkimisele integreeritud missiooni kaudu, mis muu hulgas edendaks tihedamat koostööd erinevate kriminaalkohtusüsteemis osalejate vahel, tugevdaks politsei-, kohtu- ja kinnipidamisasutuste kõrgemate ja potentsiaalsete kõrgema astme ametnike haldussuutlikkust ning parandaks eeluurimise oskusi ja menetlusi, austades täielikult õigusriigi põhimõtet ja inimõigusi. (4) Vastavalt Euroopa Ülemkogul kokkulepitule otsustas nõukogu ühismeetmega 2004/909/ÜVJP ( 1 ) saata ekspertrühma jätkama dialoogi Iraagi ametivõimudega, eesmärgiga alustada võimaliku integreeritud politsei-, õigusriigi– ja tsiviiladministratsiooni missiooni esialgset planeerimist, mis alustaks tegevust pärast valimisi, ja eelkõige hindama sellise missiooni hädavajalikke julgeolekunõudeid. (5) 21. veebruaril 2005 otsustas nõukogu käivitada integreeritud õigusriigimissiooni Iraagis, mis alustaks tegevust nii ruttu kui võimalik, tingimusel, et Iraagi ametivõimud saadavad ametliku kutse. (6) Missiooni edu sõltub tõhusast strateegilisest ja tehnilisest koostööst iraaklastega kogu operatsiooni vältel Euroopa julgeoleku- ja kaitsepoliitika raames ning vastastikusest täiendavusest Ühinenud Rahvaste Organisatsiooniga. (7) EL peab Iraagi ja selle naaberriikidega dialoogi, et soodustada pidevat piirkondlikku osalemist ja toetust Iraagi julgeoleku parandamisele ning riigi poliitilisele ja ülesehitamisprotsessile, mis põhineb kaasatusel, demokraatlikel põhimõtetel, inimõiguste ja õigusriigi põhimõtte austamisel ning samuti piirkonna julgeoleku ja koostöö toetamisel. (8) EUJUST LEX viib oma mandaati ellu olukorras, kus on ohustatud avalik kord, üksikisikute julgeolek ja turvalisus ning Iraagi stabiilsus ja mis võib kahjustada Euroopa Liidu lepingu artiklis 11 sätestatud ühise välis- ja julgeolekupoliitika eesmärke. (9) Vastavalt Euroopa Ülemkogu 7—9. detsembri 2000. aasta Nice'i kohtumise suunistele tuleks kooskõlas Euroopa Liidu lepingu artiklitega 18 ja 26 määrata käesoleva ühismeetmega kindlaks peasekretäri/kõrge esindaja osa. (10) Euroopa Liidu lepingu artikli 14 lõige 1 nõuab kogu ühismeetme rakendamise perioodiks ettenähtud lähtesumma avaldamist; ühenduse eelarvest rahastatavate summade avaldamine näitab seadusandja tahet ja eeldab kulukohustuste assigneeringute kättesaadavust asjaomase eelarveaasta jooksul. EUJUST LEX saab samuti liikmesriikidelt mitterahalisi toetusi, ning arvestades järgmist: ON VASTU VÕTNUD KÄESOLEVA ÜHISMEETME:







Artikkel 1

Missioon

1. Käesolevaga moodustab Euroopa Liit Euroopa Liidu integreeritud õigusriigimissiooni Iraagis, EUJUST LEX, mis koosneb hiljemalt 9. märtsil 2005 algavast planeerimisetapist ning hiljemalt 1. juulil 2005 algavast täitmisetapist.

2. EUJUST LEX tegutseb artiklis 2 sätestatud missiooni kirjelduses sisalduvate eesmärkide ja muude sätete kohaselt.

Artikkel 2

Missiooni kirjeldus

1. EUJUST LEX on suunatud Iraagi kriminaalmenetlussüsteemi pakiliste vajaduste rahuldamiseks, osutades abi kõrgema juhtkonna ning eeluurimise valdkonna kõrgema ja keskastme juhtide koolitamisel. Kõnealuse koolituse eesmärk on Iraagi kriminaalmenetlussüsteemi eri komponentide suutlikkuse ning nendevahelise koordineerimise ja koostöö parandamine.

2. EUJUST LEX edendab tihedamat koostööd erinevate Iraagi kriminaalmenetlussüsteemis osalejate vahel, tugevdab eelkõige politsei-, kohtu- ja kinnipidamisasutuste kõrgema astme ja potentsiaalsete kõrgastme ametnike haldussuutlikkust ning parandab eeluurimise oskusi ja menetlusi, austades täielikult õigusriigi põhimõtet ja inimõigusi.

3. Koolitus toimub ELis või kõnealuses piirkonnas ning EUJUST LEXil on Bagdadis kontaktasutus. Olenevalt julgeolekuolukorrast Iraagis ja nõuetekohase infrastruktuuri olemasolust uurib nõukogu koolitusvõimalusi Iraagis ja kui vajalik, muudab nõukogu vastavalt käesolevat ühismeedet.

4. Missiooni kestel arendatakse Iraagi poolega tõhusat strateegilist ja tehnilist koostööd, eelkõige planeerimisetapis missiooni programmi kavandamisel. Samuti on vajalik koolitusel osalevate töötajate valiku, kontrollimise, hindamise, täienduskoolituse ja koordineerimise kooskõlastamine, eesmärgiga võimaldada iraaklastele oskuste kiire omandamine. Vajalik on samuti tihe koostöö EUJUST LEXi ja nende liikmesriikide vahel, kes koolitust korraldavad planeerimis- ja täitmisetapil. Selleks kaasatakse asjaomaste liikmesriikide Iraagis asuvaid diplomaatilisi esindusi ning teha koostööd nende liikmesriikidega, kellel on missiooni otstarbeks vajaliku koolituse korraldamisel juba olemasolev kogemus.

5. EUJUST LEX on turvaline, sõltumatu ja eraldiseisev, kuid täiendav ja lisab väärtust käimasolevatele rahvusvahelistele jõupingutustele, eelkõige Ühinenud Rahvaste Organisatsiooni tehtavatele jõupingutustele, ning arendab ühenduse ja liikmesriikide käimasolevate jõupingutuste koostoimet. Sellega seoses peaks EUJUST LEX tegema koostööd liikmesriikidega, kes praegu asjakohaseid koolitusprojekte läbi viivad.

Artikkel 3

Struktuur

EUJUST LEX struktuur on põhimõtteliselt järgmine:

a) missiooni juht;

b) Brüsselis asuv koordineerimiskeskus;

c) Bagdadis asuv kontaktasutus;

d) liikmesriikide pakutavad ja EUJUST LEXi kooskõlastatud koolitused ja koolitajad.

Nimetatud elemendid töötatakse välja operatsioonide kontseptsioonis (CONOPS) ja operatsiooni kavas (OPLAN).

Artikkel 4

Missiooni juht

1. Missiooni juht hoolitseb EUJUST LEXi igapäevase halduse ja selle tegevuse koordineerimise eest ning vastutab personali- ja distsiplinaarküsimuste eest.

2. Missiooni juht sõlmib komisjoniga lepingu.

Artikkel 5

Planeerimisetapp

1. Missiooni ettevalmistamise etapil moodustatakse planeerimisrühm, millesse kuuluvad planeerimisrühma juhtiv missiooni juht ja vastavalt missioonile selle ülesannete täitmiseks vajalik arv töötajaid.

2. Planeerimisetapis viiakse esmajärjekorras läbi riski igakülgne hindamine, mida vajaduse korral ajakohastatakse.

▼M1

3. EUJUST LEX töötab välja kõik oma läbiviimiseks vajalikud tehnilised vahendid. Missiooni juht koostab kooskõlas operatsioonide kontseptsiooniga operatsiooni kava muudatused, võttes nendes muudatustes arvesse riski igakülgset hindamist.

▼B

4. Planeerimisrühm teeb tihedat koostööd asjaomaste rahvusvaheliste osalejatega, eelkõige Ühinenud Rahvaste Organisatsiooniga.

Artikkel 6

Töötajad

1. EUJUST LEXi töötajate ja pädevus on kooskõlas artiklis 2 sätestatud missiooni kirjelduse ja artiklis 3 sätestatud struktuuriga.

2. EUJUST LEXi töötajaid lähetavad ELi liikmesriigid või institutsioonid. Iga liikmesriik katab oma töötajate EUJUST LEXi lähetamisega seotud kulud, sealhulgas töötasu, tervisekindlustuse ja muud toetused peale päevaraha, ning finantsaruandes määratletud sõidukulud.

3. EUJUST LEX võtab vastavalt vajadusele lepingulisel alusel tööle rahvusvahelised tsiviiltöötajad ja kohalikud töötajad.

4. Kõik töötajad jäävad asjaomase ELi liikmesriigi või institutsiooni alluvusse ning täidavad oma kohustusi ja tegutsevad missiooni huvides. Nii missiooni ajal kui pärast missiooni suhtuvad töötajad suurima diskreetsusega kõigisse missiooni puudutavatesse faktidesse ja missiooniga seotud teabesse. Töötajad peavad kinni nõukogu 19. märtsi 2001. aasta otsusega 2001/264/EÜ (millega võetakse vastu nõukogu julgeolekueeskirjad) ( 2 ) kehtestatud julgeolekupõhimõtetest ja miinimumstandarditest.

Artikkel 7

Töötajate staatus

1. EUJUST LEXi töötajate staatus, sealhulgas vajaduse korral privileegid, immuniteedid ja lisatagatised, mis on vajalikud EUJUST LEXi ülesannete täitmiseks ja selle tõrgeteta toimimiseks, lepitakse kokku vastavalt Euroopa Liidu lepingu artiklis 24 sätestatud korrale. Peasekretär/kõrge esindaja, kes abistab eesistujariiki, võib sellise kokkuleppe viimase nimel läbi rääkida.

2. Töötaja missioonile lähetanud ELi liikmesriik või institutsioon vastutab kõikide lähetusega seotud nõuete eest, olenemata sellest, kas nõude on esitanud lähetatu või käib see tema kohta. Kõnealune ELi liikmesriik või institutsioon vastutab lähetatu vastu võetavate meetmete eest.

Artikkel 8

Käsuliin

1. EUJUST LEX struktuuril on ühtne käsuliin nagu kriisiohjamisoperatsioonidel.

2. Poliitika- ja julgeolekukomitee teostab poliitilist kontrolli ja strateegilist juhtimist.

3. Missiooni juht juhib missiooni ning hoolitseb selle koordineerimise ja igapäevase haldamise eest.

4. Missiooni juht annab aru peasekretärile/kõrgele esindajale.

5. Peasekretär/kõrge esindaja annab juhiseid missiooni juhile.

Artikkel 9

Poliitiline kontroll ja strateegiline juhtimine

1. Poliitika- ja julgeolekukomitee teostab nõukogu vastutusel missiooni poliitilist kontrollimist ja strateegilist juhtimist. Nõukogu annab poliitika- ja julgeolekukomiteele loa teha asjakohaseid otsuseid kooskõlas Euroopa Liidu lepingu artikliga 25. Kõnealune luba sisaldab volitusi nimetada peasekretäri/kõrge esindaja ettepanekul ametisse missiooni juht ning muuta operatsioonide kontseptsiooni, operatsiooni kava ja käsuliini. Õigus võtta vastu otsuseid operatsiooni eemärkide ja lõpetamise kohta jääb nõukogule, keda abistab peasekretär/kõrge esindaja.

2. Poliitika- ja julgeolekukomitee annab nõukogule korrapäraselt aru.

3. Poliitika- ja julgeolekukomitee saab missiooni juhilt korrapäraste ajavahemike järel aruandeid missiooni panustamise ja missiooni elluviimise kohta. Poliitika- ja julgeolekukomitee võib vajaduse korral kutsuda missiooni juhi oma koosolekutele.

Artikkel 10

Julgeolek

1. Missiooni juht vastutab EUJUST LEXi julgeoleku eest ning, konsulteerides nõukogu peasekretariaadi julgeolekubürooga (edaspidi “julgeolekubüroo”, missiooni suhtes kohaldatavatest julgeolekualastest nõuetest kinnipidamise eest.

2. Liikmesriikides läbiviidavate missiooni elementide jaoks võtab vastuvõtja liikmesriik kõik vajalikud ja asjakohased meetmed, et tagada osalejate ja koolitajate turvalisus oma riigi territooriumil.

3. Brüsselis asuva koordineerimiskeskuse turvalisuse tagamiseks korraldab vajalike ja asjakohaste meetmete võtmise julgeolekubüroo koostöös vastuvõtja liikmesriigi ametiasutustega.

4. Kui koolitus toimub kolmandas riigis, palub EL koos asjaomaste liikmesriikidega kolmanda riigi ametivõimudel võtta oma territooriumil vajalikke meetmeid seoses koolitusel osalejate ja koolitajate julgeolekuga.

5. EUJUST LEXil on eriülesannetega julgeolekuametnik, kes annab aru missiooni juhile.

6. Missiooni juht konsulteerib peasekretäri/kõrge esindaja juhendamisel poliitika- ja julgeolekukomiteega missiooni lähetamist mõjutavates julgeolekuküsimustes.

7. Enne Iraaki lähetamist või sõitmist läbivad EUJUST LEXi liikmed julgeolekubüroo korraldatud kohustusliku julgeolekukoolituse ja meditsiinilise kontrolli.

8. Liikmesriigid püüavad teha EUJUST LEXi ja eelkõige kontaktasutuse jaoks, kättesaadavaks turvalised ruumid, kuulikindlad vestid ja ihukaitse Iraagis.

Artikkel 11

Rahastamiskord

1. Missiooni tegevusega seonduvate kulutuste katmiseks ettenähtud lähtesumma on 10 000 000 eurot.

2. Kulutusi, mida rahastatakse lõikes 1 sätestatud summadest, hallatakse vastavalt Euroopa Liidu üldeelarve suhtes kohaldatavatele menetlustele ja eeskirjadele selle erandiga, et mis tahes eelrahastamise vahendid ei jää ühenduse omandisse. Juhul, kui osa koolitusest viiakse läbi kolmandates riikides, võivad kolmandate riikide kodanikud osaleda pakkumismenetlustes. Sellisel juhul võivad ka EUJUST LEXi tarbeks hangitavad kaubad ja teenused pärineda kolmandatest riikidest.

▼M2

3. Arvestades Iraagis valitsevat julgeolekuolukorda, osutatakse Bagdadis teenuseid vastavalt Ühendkuningriigi lepingutele äriühingutega, mis osutavad teenuseid ja esitavad nende eest arveid. EUJUST LEXi eelarvest kaetakse kõnealused kulutused ülemmääraga kuni 2,4 miljonit eurot. Ühendkuningriik, konsulteerides missiooni juhiga, esitab nõukogule nimetatud kulutuste kohta asjakohast teavet.

▼B

4. Missiooni juht annab oma lepingu raames tehtud toimingute kohta täielikult aru komisjonile ja tegutseb viimase kontrolli all.

5. Rahastamiskorras võetakse arvesse EUJUST LEXi operatiivvajadusi, sealhulgas varustuse vastavust.

6. Kulutusi hakatakse rahastama alates käesoleva ühismeetme jõustumise päevast.

7. EL ostab ja üürib Brüsselis asuva koordinatsiooniasutuse varustuse.

Artikkel 12

Ühenduse meetmed

1. Nõukogu märgib komisjoni kavatsust tegutseda käesoleva ühismeetme eesmärkide saavutamiseks kavandatava operatsiooni kõigis etappides, sealhulgas silmas pidades ühenduse programmide alusel Euroopa julgeoleku- ja kaitsepoliitikaga seotud operatsiooni jaoks võimalike järelmeetmete väljatöötamist komisjoni poolt.

2. Nõukogu märgib samuti, et nii Brüsselis kui vajadusel Bagdadis on vaja välja võtta kooskõlastusmeetmeid.

Artikkel 13

Salastatud teabe avaldamine

Peasekretäril/kõrgel esindajal on volitus avaldada kooskõlas nõukogu julgeolekueeskirjadega vastuvõtjariigile ja Ühinenud Rahvaste Organisatsioonile vajaduse korral ja vastavalt missiooni operatiivvajadustele ELi salastatud teavet ning kõnealuse operatsiooni jaoks koostatud dokumente kuni tasemeni “RESTREINT UE”. Selleks koostatakse kohalik kord.

Artikkel 14

Jõustumine

Käesolev ühismeede jõustub selle vastuvõtmise päeval.

▼M2

Selle kehtivus lõpeb 31. detsembril 2007.

▼B

Artikkel 15

Avaldamine

Käesolev ühismeede avaldatakse Euroopa Liidu Teatajas.

▼M1 —————